เกษตร จ.ยะลา เดินหน้าขับเคลื่อนการสร้างทักษะและส่งเสริมอาชีพด้านการเกษตร หนุนทุน “ไทยนิยมยั่งยืน” ช
เกษตร จ.ยะลา เดินหน้าขับเคลื่อนการสร้างทักษะและส่งเสริมอาชีพด้านการเกษตร ให้มีความเข้มแข็ง และมีประสิทธิภาพ หนุนทุน “ไทยนิยมยั่งยืน” ชุมชนละ 3 แสนบาท พร้อมเร่งพัฒนา Young Smart Farmer เป็นผู้ประกอบการเกษตรกรรุ่นใหม่ 

 นายสมโชค ณ นครเกษตรจังหวัดยะลา เปิดเผยว่า กรมส่งเสริมการเกษตร ได้จัดสรรงบประมาณ ให้กับ จ.ยะลา เพื่อให้ดำเนินโครงการสร้างทักษะและส่งเสริมอาชีพด้านการเกษตร ในพื้นที่ 8 อำเภอ จำนวน 72 ชุมชน ประกอบด้วย 2 กิจกรรม คือ กิจกรรมที่ 1 สร้างรายได้ให้แก่เกษตรกรรายย่อย โดยให้แต่ละชุมชนจัดเวทีชุมชนครั้งที่ 1 เพื่อชี้แจงทำความเข้าใจการดำเนินงานโครงการให้เกษตรกรรับทราบคัดเลือกคณะกรรมการพัฒนาด้านการเกษตรระดับชุมชนจัดทำแผนการดำเนินงานฝึกอบรม มีการอบรมเกษตรกรตามหลักสูตรตามความต้องการของชุมชนๆ ละ 4 รุ่นๆ ละ 50 คน 3 วัน รวม 200 คน และกิจกรรมที่ 2 พัฒนาการเกษตรเพื่อความยั่งยืน ซึ่งเมื่อเกษตรกรผ่านการอบรมแล้ว แต่ละชุมชนจัดเวทีชุมชนครั้งที่ 2 เพื่อรับฟังความคิดเห็น วิเคราะห์ รับทราบความต้องการของชุมชน และร่วมกันพิจารณาโครงการที่กลุ่มเกษตรกรจัดทำรายละเอียดโครงการเสนอ เพื่อนำเสนอขอรับการสนับสนุน ชุมชนละ 300,000 บาท

 นอกจากนี้ กรมส่งเสริมการเกษตร ยังส่งเสริมให้จัดโครงการพัฒนาผู้ประกอบการเกษตรรุ่นใหม่ เพื่อสร้างสมดุลของการพัฒนาและส่งเสริมการเกษตร ตลอดเส้นทางของการเป็นผู้ประกอบการด้านการเกษตร โดยเกษตรกร คือ ผู้ประกอบการด้านการเกษตร ซึ่งตั้งแต่ปี 2557 ได้ดำเนินงานพัฒนาเกษตรกรรุ่นใหม่ให้เป็น Young Smart Farmer เน้นกระบวนการแลกเปลี่ยนเรียนรู้และเชื่อมโยงเครือข่าย โดยให้เกษตรกรเป็น “ศูนย์กลางการเรียนรู้และออกแบบการเรียนรู้ด้วยตนเอง” และมีเจ้าหน้าที่ส่งเสริมการเกษตรเป็น “ผู้จัดการเรียนรู้” ปัจจุบันมีเกษตรกรรุ่นใหม่ที่เข้าร่วมโครงการจำนวน 9,249 ราย ผ่านการประเมินคุณสมบัติเป็น Young Smart Farmer จำนวน 7,598 ราย มีเป้าหมายหลักในการพัฒนาต่อยอดให้ Young Smart Farmer เป็นผู้ประกอบการเกษตรรุ่นใหม่ ที่มีการบริหารจัดการการเกษตรด้วยเทคโนโลยีสมัยใหม่ ความคิดสร้างสรรค์ และนวัตกรรม สามารถพึ่งพาตนเองได้ และเป็นผู้นำทางการเกษตรในท้องถิ่น รวมถึงการสร้างเครือข่ายความร่วมมือเพื่อขับเคลื่อนงานส่งเสริมการเกษตรและองค์กรเกษตรกรให้มีความเข้มแข็ง และดำเนินงานด้านการเกษตรได้อย่างมีประสิทธิภาพ จนทำให้ชุมชนเติบโตทางเศรษฐกิจจากฐานการเกษตรได้